|  |
| --- |
| **Sted og dato: Lunden 1 d.19.09.2023** |

**Samtale med leder og medarbejdere samt observationer**

|  |
| --- |
| **Emne:** Tilsynets observationer |
| Tilsynet overværer bl.a. et beboermøde, hvor beboerne var samlet i Lundens aktivitetscenter. Beboerne har på et foregående beboermøde besluttet, at de ønskede at få et indblik i, hvordan arbejdet omkring hjælpemidler foregår. Der var derfor inviteret medarbejdere fra kommunens hjælpemiddelområde til at komme og fortælle. Det var et velbesøgt møde, hvor også flere medarbejdere deltog.  **Tilsynets bemærkninger:**  Tilsynet finder, at det er udtryk for god inddragelse af beboerne, når konkrete forslag fra beboerne føres ud i livet. Det er Tilsynets indtryk, at det er en naturlig del af beboerinddragelsen på beboermøder, at ledelsen og personalet forsøger at imødekomme beboernes ønsker til f.eks. aktiviteter og andet. |

|  |
| --- |
| **Emne:** Opfølgning på tidligere tilsyn |
| Leder oplyser, at emnet klippekort har været drøftet på Beboer- og Familierrådsmøde og på 2 beboermøder. Der er printet pjece, som er delt rundt. Personalet har lavet aftaler med beboerne om deres ønsker til klip. |

|  |
| --- |
| **Emne:** Personalesituation (samtale) |
| **Leder:**  De er et sygefravær på over 8 % og det plejer at ligge på 4 %. Der er aktuelt 5 langtidssyge. Der er brugt afløsere og vikarbureau og medarbejderne har taget ekstra vagter og løbet meget stærkt.  Den anden afdeling og vi hjælpes ad og det fungerer når der er mange syge.  Det har været et hårdt år og det har været svært men nu er der godt styr på det igen og der slås snart nogle ledige stillinger op. Lige nu går det godt med personalesituationen.  Der er søgt efter praksisnærudviklingsmedarbejder, men der var ingen ansøgere.  Vi har ikke kunne få nogle sommerferievikarer til P 11, men klarede det fordi personalet tog flere timer og var meget fleksible for at få tingene til at køre. Der er ingen ufaglærte ansat.  I forhold til introduktion, så anvender vi en mappe med oplysninger, som den nyansatte skal sættes ind i, og sidemandsoplæring i omsorgssystemet, og e-learning.  Der kobles mentor eller fast medarbejdere på de nye kollegaer og introperioden variere i længde efter behov.  Der er de nødvendige kompetencer tilstede i teamet, men leder ville ønske sygeplejen var mere ind over.  Vi holder fagligt forum, sammen med sygeplejen. Emnerne har været iltbehandling, afføringsproblematikker og andre emner efter personalets ønsker.  **Medarbejdere:**  Medarbejder føler, det har været en hård sommer. Lige nu er det ok, men der har været brug af vikarer og også en ufaglært.  Lige nu løber vi stærkt, idet der er efterslæb i opgaverne. Der er mange sygemeldte, og det er nødvendigt ind i mellem at flytte opgaver, da vi ikke kan nå det hele.  Vi har ikke nogen fast rutine omkring de opgaver, som vi må flytte. Der er selvfølgelig noget der er vigtigere end andet. Beboerne kommer altid op, bliver vasket, får mad og medicin. Det kan godt være lidt svært når man kommer hjem fra arbejde, og ikke føler, at man har gjort det så godt, som man burde.  Der er mange assistenter, hvilket er rigtig godt. Der er også elever, og vi har 2 oplæringsvejledere. Det er godt at kunne være med til at uddanne nye kollegaer, men det er desværre ikke alle elevere, som opfylder målene. Heldigvis er der også mange, som er pligtopfyldende og gode.  Der er de kompetencer, som der er brug for. Vi kan dog altid lære nyt, og kan lære af hinanden. Det bruger vi, hvis det f.eks. er længe siden, at vi har givet B12 injektioner. Medarbejderen bruger ikke som sådan VAR i situationer, men ved, hvor man kan gå ind og slå op.  Nogle kollegaer har valgt at gå op i tid.  **Tilsynets bemærkninger:**  Tilsynet bemærker sig, at både leder og medarbejder giver udtryk for, at det har været hårdt at være medarbejder, men bemærker også, at situationen nu er ok. Det er vigtigt, at arbejdsmiljøet bliver italesat, så hvis der er belastende perioder, at man kan få den nødvendige hjælp og sparing.  **Anbefaling:**  Ingen. |

|  |
| --- |
| **Emne:** Hverdagen på plejecentret og borgerens trivsel og relationer (samtale og observation) |
| **Leder:**  Medarbejderne har haft travlt og det har beboerne kunne mærke når medarbejderen bliver afbrudt i opgaverne. Vi prøver meget at signalere ro og nu er jeg hos dig, så beboerne ikke skal mærke at vi har travlt.  Der tages individuelle hensyn for at tilgodese den enkelte beboers behov og vi er gode til at lave aktiviteter. Vi har fokus på det personlige plan og på det relationelle.  Vi har pædagoger tilknyttet og også nogle andre medarbejdere, som laver aktiviteter.  Her er faste aktiviter mandag og fredag. Der er fast strikkeklub og her er kaffeklub dagligt .Der foregår rigtig meget. Tirsdag er der syng dig glad.  Vi er opmærsomme på, at dem der kan og vil spiser med i fælles rummet – vi italesætter allerede ved indflytningssamtalen muligheden for fællesspisning.  Nogle af beboerne skal hjælpes hen til spisning og de bor ”langt væk” og det bruger vi nogle kræfter på – det kan kræve at vi skal rydde sne og have regntøj på.  På P11 er der andre mulighed for fællesskab, idet der er leve bo miljø. Der er kokke og køkkenmedarbejdere, der laver alle måltider. På P11 noteres hver dag på en tavle, hvad dagens menu er – vi kan godt have lavet en plan for længere tid, men der kan være problemer med leveringen, og så ændrer menuen sig.  Vi er igen overgået til fadservering i fælles rummet i aktivitetscenteret. Efter corona ville beboerne ikke tilbage til dette igen, de har været glade for at have hver deres portion, men nu er de så glade for fadservering igen. Her er det Devika, som står for maden, og vi har haft Devika ude og tale om mad og det gjorde en forskel. Devika har en fast menuplan, som sendes ud til beboerne.  Vi har yngre beboerne med hjerneskader, der er glade for de store udvendige lejligheder vi har – de oplever at det er mere selvstændigt, når det er en udvendig bolig.  Beboersammensætning er meget forskellig -vi har en del yngre med hjerneskade, beboere med demens primært på P11, og beboere med psykiske og somatiske lidelser.  En beboer har lige flyttet til P11 efter at have boet i en udvendig bolig i en anden afdeling.  Vi har sjældent indberetninger af magtanvendelse – personalet er rigtig gode til at forsøge andre metoder såsom at gå igen, vente eller at der kommer en anden medarbejder ind til beboer.  Vi er startet op med Digicare. Så vi er i gang, men det har været svært pga personalesituationen. De fleste medabejdere har været på kursus.  Vi er ikke begyndt med triagering endnu – vi har været på besøg på anden afdeling for at se hvordan det foregik, men kunne ønske, at de praksisnære medarbejder blev klædt bedre på med undervisning.  På P11 har vi afprøvet at de fleste af personalet møder kl.7.30 end ellers normalt kl.7.00 og i AV kan man også møde ind på andre tidspunkter. Det vurderes efter beboernes behov. På Kirsebærlunden møder medarbejderen også primært kl.7.30 og én kl.7.15, som får overlevering fra nattevagten.  Der er overlap i alle vagter – vagterne møder ind lidt forskudt.  12 af medarbejdere gik op i tid sidste år, og 2 er gået ned i tid igen.  Vi har fysioterapeut til at vurdere behovet for træning, og så er det medarbejderne der træner med beboeren.  Vi holder beboerkonferencer hvor sygeplejen, terapeuter, pædagoger, kontaktperson, demens- eller ernæringvejleder deltager.  Konferencer hver 8. uge på P 11 og kirsebærlunden hver 4. uge – beboerne kommer også op på møde, hvis der er funktionstab eller hvis det er en beboer med en kompelks situation.  Vi har fokus på at bevarer beboernes funktionsniveau i hverdagen. Vi ser altid, om vi kan anvende hjælpemidler så de kan bevare f.eks. ståfunktionen og måske kan de selv køre med en elektrisk kørestol.  **Medarbejdere:**  Der er både yngre beboere og meget gamle beboere. Der er mange forskellige udfordringer som demens, hjerneskadede og alm. somatiske udfordringer.  Vi møder generelt en ½ timer senere end andre steder dvs. 7.30. Der er én, som møder 7.15 og har overlap med nattevagten.  Der bruges stadigvæk gammeldags T-tavle med papkort. Weekendholdet laver tavlen og fordeler opgaver for 1 uge af gangen.  Der arbejdes dagligt med rehabilitering, beboerne udfører det de kan selv. Vi er i gang med at starte 2 borgere op i Digi-care.  Vi møder borgeren der, hvor borgeren er. Kender til Kit-wood og blomsten. Det er en del af den bagage, som vi har med og anvender.  Der er beboere, som får vederlagsfri fysioterapi og genoptræningsplaner efter indlæggelse. Der kan også snakkes med en terapeut, hvis en beboer får et funktionstab, og så træner vi med dem.  Der holdes beboerkonferencer, hvor træning kan være en del af drøftelserne. Hvis der er forandringer i tilstanden bruges observationer, og det kan så også bruges til beboerkonferencen.  Beboerne screenes for fald, ernæring og RS-test efter faste retningslinjer.  Der er beboere med socialpædagogiske handleplaner. Der bruger vi pædagogerne til at hjælpe med at udarbejde dem.  Der er borgere, som er spændt fast i kørestol. De har sagt ja til at det bliver gjort, og det er derfor ikke magt. Den ene borger ønsker bæltet spændt, da han bliver mere trygt.  Medarbejder giver eksempel fra tidligere, hvor der har været syet gps ind i tøjet, men vedkommende ville grundlæggende ikke have den, og dermed har det jo været magt.  Sengehest bruges, hvis beboeren ønsker det, og nogle enkelte gange bliver den bare slået op, måske fordi man er bange for at beboer falder ud af sengen.  Der er mange aktiviteter. Det kan være musik, ture i bus og måske til plantecenteret osv. Det kræver hænder, når vi er mange, som skal afsted. Der er frivillige som kommer og cykler med beboerne.  På Kirsebærlunden er der ikke et køkken som laver mad, så maden kommer fra den kommunale madleverandør, eller man kan sørge for den selv – evt ved køb hos en privat leverandør.  De fleste får mad fra Devika. Der er nu fadservering igen, hvilket ikke alle er glade for. Før fik man portionsanrettede bokse. Beslutningen er truffet på beboermødet. Der er beboere, som skal have hjælp til spisning, de skal også følges hen til spisning, hvilket kan tage lang tid, og for nogle beboere er det irriterende at vente på at få sin mad til alle er kommet.  **Tilsynets bemærkninger:**  Tilsynet bemærker, at der er beboere med mange forskellige udfordringer. Der er struktur omkring opfølgning på beboerne, og der er bevidsthed om, de metoder, som man bruger. Der er stor forskel på om man bor på P11, hvor der er adgang til fælles stue og køkken, og på at bo i Kirsebærlunden, som ikke har adgang til fælles beboerarealer, men som dog kan spise i fællesskab i aktivitetscenteret.  Tilsynet bemærker ligeledes at medarbejderen reflekterer godt over emnet magtanvendelser, og ved i hvilke situationer der skal ske indberetning.  **Anbefaling:**  Ingen. |

|  |
| --- |
| **Emne:** Samarbejde og kommunikation internt og eksternt (samtale)  Herunder samarbejdet med de pårørende, medarbejder-ledelse imellem, andre samarbejdspartnere |
| **Leder:**  Kunne godt tænke sig at sygeplejen var lidt mere på banen omkring beboerne.  Sygeplejen har fået en konsulentfunktion, og det giver en anden oplevelse når sygeplejen er ude hos beboerne. Jeg kunne ønske sygeplejen var tættere på beboerne og medarbejderne.  Samarbejdet med praktiserende læger er godt og mange af dem kommer på besøg hos beboerne. Vi drømmer om en plejehjemslæge. Det giver så meget mening at lægerne kommer ud til beboerne.  Vi har tæt samarbejde med psykiatrisk afdeling og medarbejderne deltager nu sammen med sygeplejen når psykiater kommer og drøfter beboere.  Generelt er der et godt pårørende samarbejde – pga at nogle af beboerene bor i udvendlige boliger ser vi ikke de påførende så meget, men på P11 ser vi mere til hinanden. Hvis samarbejdet bliver svært, så henviser medarbejderne de pårørende til mig.  Der er et godt samarbejde med medarbejderne og vi har omsorg for hinanden.  Da vi drøftede APV, så vi at tonen var lidt hård på den ene afdeling. Det har hjulpet at vi har italesat det, og det faktum at vi er forskellige.  Vi har samarbejde med en arbejdspsykolog fra Kommunikationscenteret i forhold til beboere med hjerneskader. Det viser sig at nogle af medarbejderne er belastede i den forbindelse. Det bliver der gjort noget ved.  **Medarbejdere:**  Der er et godt samarbejde medarbejderne imellem. Nogle gange, hvis vi arbejder under pres, så taler vi måske lidt hårdt til hinanden, men så bliver det taget op, og vi får en god dialog om det. Der er lavet rutiner, hvor vi sørger for at spørge, om der er brug for hjælp.  Vi prøver at holde spisepause fælles kl. 11.00. Her kan vi også drøfte forskellige problemstillinger.  Sygeplejen kommer om morgenen og giver en briefing, hvis der er noget vi skal vide.  Samarbejdet med sygeplejen opleves rigtigt godt. Vi kan altid får hjælp, hvis det ønskes. Samarbejdet med leder fungerer godt. Der er stor mødeaktivitet, men vi ses såvidt muligt om morgenen. Hun er tilgængelig, når hun er her.  Det kan være udfordrende at få fat i nogle af de praktiserende læger, men vi oplever ikke problem med at få svar.  Der er også møder med psykiater og der er kontaktperson med, hvis det kan lade sig gøre. Vi er i øvrigt også med til årsgennemgangen med den privatpraktiserende læge, hvis det kan lade sig gøre.  **Tilsynets bemærkninger:**  Der gives udtryk for at samarbejderet overordnet er godt og at der arbejdes med APV og tages hånd om problemer.    **Anbefaling:**  Ingen |

|  |
| --- |
| **Emne:** Beboernes selvbestemmelse/medbestemmelse (samtale og observation) |
| **Leder:**  Medarbejdere er opmærsomme på at få snakket med beboerne om ønsker til den sidste tid.  Nye beboere får hjemmebesøg af leder og kontaktperson, og der forsøger vi at også at tale om ønsker til den sidste tid. Ellers så følger vi op, når beboeren har boet her et stykke tid. Vi snakker om livshistorie og beder pårørende udfylde den. Mange af beboerne er så fyldt op med information ved hjemmebesøget, så det er begrænset, hvad de kan rumme at tale om i det besøg.  Vi har beboermøder hver 4. uge og møderne er fælles for hele huset. På beboermøderne har vi besøg udefra eks Devika og i dag kommer hjælpemiddelcentralen.Det har været beboernes ønske, at vi inviterer personer, som kan fortælle noget. De traditionelle beboermøder er ikke så velbesøgt. Vi har haft værdighedsikonerne oppe og beboerne var slet ikke engagerede i disse møder. Men når der kommer folk udefra og fortæller om noget, så er der mange deltagere.  Vi respekterer beboernes måde at leve deres liv på. Vi er nogle gange meget hurtige til at have de bedste løsninger, og vi taler meget om det. Er det beboernes behov eller er det mit behov.  Beboerne kan stå op når de vil og gå i seng når de vil,. Stedet har fokus på selvbestemmelsesretten.  Der er ikke længere mange pårørende med i Beboer- og Familierådet. Aktuelt 1 pårørende. Der er valg hver 2 år og vi inviterer på kaffe og kage til valgmøderne. Der er 6 beboere med fælles for hele huset og aktuelt ingen repræsentanter for P11. Der er møde hvert kvartal.  **Medarbejdere:**  De beboere, som vil tidligt op, kommer op først, men det er ikke altid de kan komme op på det tidspunkt som de ønsker. Så må der ”forhandles” lidt. Det giver aldrig problemer.  Der holdes beboermøder, men medarbejder er i tvivl om, hvor tit. Der er kontaktpersonordning. Hver medarbejder har 3-4 beboere, som man er kontaktperson for. Det forsøges at man er så vidt muligt er omkring disse borgere, men man løser også andre opgaver.  Medarbejder kender til Beboer- og Familierådet, men har som sådan ikke nogen rolle der. Nogle gange hjælper vi med at læse referatet, når beboerne modtager det.  Der er en svær balance mellem at det er borgers hjem og vores arbejdsplads. Det er beboernes selvbestemmelsesretten der styrer.  **Tilsynets bemærkninger:**  Tilsynet finder, at der er stor respekt for beboernes ret til selvbestemmelse.  **Anbefaling:**  Ingen. |

|  |
| --- |
| **Emne:** Faglig indsats- og dokumentation (samtale – gennemgang af dokumentation) |
| **Beboer 1:**  **Generelle oplysninger:**  Beboers habilitet er vurderet, men ikke korrekt.  Der er generelt skrevet meget under helbredsoplysninger. Her skal gives et hurtigt overblik over helbredsoplysningerne, og ikke skrives handlingsanvisning, som skal opføres andet sted. Der skal heller ikke opføres oplysninger om IGVH (Dette står dog også rigtigt angivet andet sted).  Der mangler oplysninger om forstoppelse.  Der er talt med beboer om ønsker til tiden efter døden, men ikke den sidste tid.  **Helbredstilstande:**  Helbredstilstanden om kognitive/mentale problemer skal dels opdateres og dels beskrives mere uddybende.  **Funktionsevnetilstande:**  Bør opdateres i forhold til borgers aktuelle tilstand.  **Ydelser (Borgers liv):** Intet at bemærke.  **Beboer 2:**  **Generelle oplysninger:**  Det fremgår ikke af helbredsoplysningerne, hvor oplysningen stammer fra. Der var ikke overensstemmelse mellem helbredsoplysninger og medicinkortet, herunder f.eks. jernmangel og kosttilskud.  Der er ikke talt med beboeren om ønsker til den sidste tid.  **Helbredstilstande:**  Der skal generelt beskrives, hvordan problemer med en given helbredstilstand viser sig, f.eks. ”have regelmæssig affføring” – hvad er regelmæsisgt for netop denne borger. Desuden skal helbredstilstanden om kognitive/mentale problemer opdateres og beskrives mere uddybende  **Ydelser (Borgers liv):**  Der er ingen aftale i forhold til Klippekort.  **Tilsynets bemærkninger:**  Tilsynet bemærker, at der er mangler i dokumentationen, som der skal rettes op på. Selvom der er sat fokus på ”den sidste tid”, så har ingen af de to beboere, som Tilsynet gennemgik dokumentation for, haft den samtale. Hos den ene borger er der anført ønsker til når døden er indtrådt.  **Anbefaling:**  Tilsynet anbefaler, at der udarbejdes handleplan for, hvordan det sikres, at beboerenes øsker til den sidste tid indhentes og dokumenteres. Handleplanen skal være Tilsynet i hænde senest d. 29. oktober 2023. |

**Samtale med beboere**

|  |
| --- |
| **Emne:** Trivsel og relationer, herunder den hjælp der ydes. |
| **Boligen:**  Beboer 1: Glad for min bolig – men bruger fællesarealerne dagligt.  Beboer 2: Ideel lejlighed og bor udvendig – men vasken klukker. Opfordres til at tale med pedel herom.  **Hverdagen:**  Beboer 1: Spiller kort og synger. Der er forskellige aktiviteter og det er godt, så man behøver ikke sidde derhjemme og kede sig. Vi har været på besøg på røgeri og der er busture.  Beboer 2: Har endnu ikke benyttet mig af aktiviteterne og har heller ikke boet her så længe endnu. Jeg går dagligt tur. Jeg har fået program så jeg kan se hvad der foregår.  **Forplejningen:**  Beboer 1: Laver selv mad – køber færdigretter og handler ind på nettet.  Beboer 2: Laver selv mad da hun syntes det er kedeligt at få opvarmet mad. Har kontaktet anden leverandør for at høre om andre muligheder – men så længe hun kan klare selv at lave mad, vil hun det.  **Medarbejderne:**  Beboer 1: De er meget flinke, søde og rare og hjælpesomme. De har sunget fødselsdagssang for mig  Beboer 2: De er søde allesammen  **Den hjælp der ydes:**  Beboer 1: Jeg kan ringe på nødkaldet, hvis jeg har brug for hjælp – oplever at få den hjælp, jeg har behov for. Jeg kender ikke til klippekortet. Jeg er ikke tilfreds omkring vasketøjet, da det vaskes fælles med andre og det ikke bliver vasket hvidt med hvidt. Jeg kunne tænke mig at putte wanish i mit tøj fordi mit hvide tøj er blevet gråt, men det kan man ikke imødekomme her på Lunden. Der er også tøj der er forsvundet.  Beboer 2: Det er så dejligt de kommre ind hver formiddag og spørger hvordan jeg har det. Jeg føler mig tryg her, hvor der er folk i nærheden.  Jeg har hørt om klippekortet, men bruger det ikke.  **Omgangstonen:**  Beboer 1: Der er en god tone også indbyrdes mellem medarbejderne.  Beboer 2: Havde ingen bemærkninger til det.  **Aktiviteter og træning:**  Beboer 1:Jeg har fået tilbudt træning, men kan ikke.  Beboer 2: Jeg træner selv derhjemme med nogle pedaler.  **Indflydelse på egen hverdag:**  Beboer 1: Ja – jeg gør hvad jeg vil. Jeg plejer at være med til beboermøde  Beboer 2: Jeg bestemmer selv hvad jeg bruger min dag til. Husker ikke at der har været en indflytningssamtale. Jeg husker at pedellen viste os rundt.  **Tilsynets bemærkninger:**  Tilsynet finder, at de to beboere udtrykker tilfredshed med at bo på Lunden 1. Der er høj grad af selvbestemmelse, og man får hjælp, hvis man har behov for det. Den ene beboer angiver ikke at kende til Klippekortet, men der fremgår en aftale i journalen om, hvad borger ønsker at bruge sine klip til.  **Anbefaling:**  Ingen. |

**Samtale med pårørende**

|  |
| --- |
| **Emne:** Tilfredshedsafdækning |
| **Boligen:**  Pårørende 1 P11: Tænkte først det var en lille bolig, men det fungerer fint nu, hvor der er kommet møbler på plads. Et stort værelse og et stort badeværelse. Det er også op til os som pårørende at få det indrettet hyggeligt og der blev vi godt vejledt af personalet.  Pårørende 2 Udvendigt bolig: Der er både stue,soveværelse, badeværelse, køkken og gang. Rigtig fin – der var lidt langt ned for at åbne til skraldespanden, men det er løst med en pedalspand.  **Hverdagen:**  Pårørende 1: Jeg bliver godt informeret om aktiviteterne og der bliver taget foto så man kan se hvad der har foregået. Min mor kan ikke selv fortælle, hvad hun har oplevet. Der har også været sommerhustur. Min mor deltager også i musikarrangementer.  Pårørende 2: Mange arrangementer, bustur og gudstjeneste.  **Forplejningen:**  Pårørende 1: Der er madplan for dagen og man kan ønske hvis man kan tænke sig noget specielt. Det må være rart at der dufter af mad og se at der er en der laver manden.  Pårørende 2: Mormor laver selv mad og går selv op og handler.  **Medarbejderne:**  Pårørende 1: De er søde og rare og jeg oplever også at de er gode til at orienterer mig og vi kan skrive beskeder til hinanden. De ser hende om den kvinde hun har været, tager hende med ud og køber tøj så hun kan være fin, de tager også hen og se på blomster på plantecenteret. Jeg er så tryg ved personalet der er her.  Oplever ikke at de har travlt.  Pårørende 2: Vi har en bog hvor vi skriver beskeder til hinanden og jeg oplever at de giver sig god tid hos beboeren. De hilser og vinker og er meget søde.  **Den hjælp der ydes:**  Pårørende 1: I dag har min mor brugt sit klippekort til at ordne have.  Pårørende 2: Der har været en episode hvor mormor havde slukket for sit nødkald og så faldt hun og lå på badeværelsesgulvet. Det har man nu sikret sig ikke sker igen. Jeg kender ikke til klippekortsordningen.  **Omgangstonen:**  Pårørende 1: God tone, man kan drille hinanden lidt og det løfter stemningen og smitter af på beboerne. De griner sammen med beboerne.  Pårørende 2: Her er en god tone  **Indflydelse på egen hverdag:**  Pårørende 1: Jeg har fuldt tiltro til at personalet hjælper med dette.  Pårørende 2: Vi har haft indflytningssamtale, hvor vi bl.a. tale om vaner. Min mormor bestemmer selv, hvad hun vil.  1 pårørende kender til beboer og familierådet og har set referater derfra.  **Tilsynets bemærkninger:**  Tilsynet finder, at det er de pårørendes oplevelse at Lunden er et trygt og godt sted at være, hvor man har selvbestemmelse. Man bliver som pårørende budt velkommen.  **Anbefaling:**  Ingen. |

**Rundgang på stedet**

|  |
| --- |
| **Emne:** Tilbuddets fysiske rammer (samtale og observation) |
| **Observationer:**  Tilsynet har ikke på dette besøg været i beboernes lejligheder, idet de ventede på Tilsynet i et kontor. Gangarealer er rene og pæne, og de ydre omgivelser fremstod fint holdte. Der var på dagen for tilsynet ved at blive skiftet vinduer i personalerummet på Kirsebærlunden.  **Tilsynets bemærkninger:**  De fysiske rammer har ikke været i fokus i dette besøg.  **Anbefaling:**  Ingen. |

**Samlet indtryk**

|  |
| --- |
| Det er Tilsynets oplevelse, at beboerne på Lunden 1, henholdsvis P11 og Kirsebærlunden, har et tilbud, hvor der er fokus på hverdagen for beboerne, og der er stor indflydelse på de aktiviteter som igangsættes. Både beboere og pårørende føler sig trygge.  Tilsynet har desuden givet anledning til at udtale, at beboerne får den hjælp, som de har ret til og behov for set i forhold til serviceloven og de gældende kvalitetsstandarder i kommunen.  Der er i forbindelse med Tilsynet givet følgende anbefalinger:   * Tilsynet anbefaler, at der udarbejdes en handleplan for, hvordan det sikres, at beboerenes ønsker til den sidste tid indhentes og dokumenteres. Handleplanen skal være Tilsynet i hænde senest d. 29. oktober 2023.   **Ved tilsynet har medvirket:**  Leder af Lunden 2 Sanne Korp Skovgaard  1 medarbejder  2 beboere  2 pårørende  **Fra Tilsynsenheden:**  Faglig konsulent Heidi Knudsen  Mydighedskonsulent Mette Marker |

**Ledelsens bemærkninger**

|  |
| --- |
| **Emne:** Ledelsens kommentar til rapporten |
| Tilsynsrapporten tages til efterretning.  Der udarbejdes handleplan på sikring af, at beboernes ønsker til den sidste tid indhentes og dokumenteres. |